《村庄麦饭虀笋有怀达善正仲帅初因寄袁仲素季》
宋代·舒岳祥

麦风生晓寒，梅潦蕴炎溽。
三日不出门，新笋已成竹。
独酌固自不，对妇亦不俗。
黄鱼出海门，餍饫及僮仆。
因思去年时，煎牟作糜粥。
饥饿走荒山，群奴深两目。
今春幸完生，一饮万事足。
薄蚕微有收，条桑柔更绿。
百里无鸡豚，虽老不食肉。
本是在家僧，杀生岂吾欲。
颇恨在棠豀，刍豢事屠戮。
归来卖笋翁，烧煮拟果腹。
无奈军马嚣，十百遭缚束。
此君何不幸，乃值汝辈辱。
今辰斑衣郎，扣门求采录。
开奁粲纤指，解苞剥寒玉。
释缚李左车，拭面何平叔。
有此席上珍，举筹诚不恶。
风味近瑶柱，标格荐醽醁。
似怜老翁馋，洗我尘一斛。
蜕脱成癯仙，凌空驾黄鹄。
吐吭出新诗，落纸欹醉墨。
王刘戴三君，秦楚齐敌国。
你县森笋簴，箭锋值正鹄。
安得长相从，大嚼筼筜谷。
二袁竹主人，森森散林麓。
我来不问主，竟造藏书屋。
主人不我苛，终岁取书读。
陈郎后来秀，长瘦带岩壑。
挟册从我游，牛腰许成轴。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。